3. klase

Tēma: Viltus ziņas

1. nodarbība - Kas ir viltus ziņas?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kas ir viltus ziņas;
* kā atpazīt un izvairīties no viltus ziņām;
* kādi tikumi ir nepieciešami žurnālistiem.

***Skolēnam sāk veidoties morālais ieradums***

* izvērtēt viltus ziņas, izmantojot kritiskās domāšanas paņēmienus;
* ikdienā pieņemt lēmumus, kas nepieciešami tikumīgam ziņu lasītājam;
* noteikt, kādi tikumi vajadzīgi, lai kļūtu par tikumīgu ziņu autoru vai lasītāju.

**Atslēgvārdi:** viltus ziņas, žurnālists, faktu pārbaude, kritiskā domāšana, spriestspēja, atbildība, maldinošs.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, brīvība, kultūra | Atbildība, patiesība, harmonija, saskaņa  |
| Tikumi | Gudrība, taisnīgums, godīgums  | Zinātkāre, kritiskā spriestspēja, pilsoniskums  |

**Mācību materiāli:**

* *PowerPoint* prezentācija ''Kas ir viltus ziņas?''.
* Darba lapa ''Kas ir viltus ziņas?'' (1. materiāls). Uz nodarbību tiek izdrukāta darba lapa skolēniem darbam pāros.

**Atslēgas jautājumi:**

1. Vai esi kādreiz redzējis vai lasījis viltus ziņas?
2. Ko tu domā par viltus ziņām?
3. Kāpēc, tavuprāt, pieaug viltus ziņu skaits?
4. Kādi tikumi attiecas uz viltus ziņām?
5. Kādas norādes var palīdzēt atpazīt viltus ziņas?
6. Kādi tikumi nepieciešami, lai kļūtu par tikumīgu lasītāju un/vai ziņu autoru?

Mācību aktivitātes

Ierosme. Definīcijas (ieteicamais laiks 5 min.)

**[2. slaids]** Skolotājs parāda bērniem cert.lv viltus ziņu definīciju *PowerPoint* prezentācijā.

**[3. slaids]** Skolotājs izstāsta, ka šī termina lietojums pieaug (pamatojums: Kultūras ministrijas kvantitatīvā pētījuma “Latvijas iedzīvotāju medijpratība” dati).

**[4. slaids]** Skolotājs uzdod bērniem jautājumus. **3 minūtes** skolēni pāros apspriež:

* Vai jūs kādreiz ir redzējuši vai lasījuši viltus ziņas?
* Ko jūs domājat par viltus ziņām?
* Kādi tikumi būtu attiecināmi uz šo nodarbību?

1. aktivitāte. Viltus ziņu atpazīšana (ieteicamais laiks 10-12 min.)

**[5. slaids]** Skolotājs piedāvā bērniem strādāt pāros **3 minūtes**, izmantojot mājaslapu tiešsaistē [*https://spoki.lv/testi/Vai-spej-atskirt-viltus-zinas-no/877575*](https://spoki.lv/testi/Vai-spej-atskirt-viltus-zinas-no/877575) vai arī darba lapas (1. materiāls), ja skolēniem nav iespējas izmantot internetu, jo darba lapas (1. materiāls) 1. uzdevumā ir ievietoti tie paši jautājumi. Skolēniem jāatpazīst, kuri ziņu raksti ir viltus ziņas, kā viņi to saprata, kā arī kādas norādes tur atrodas.

Piezīme: skolotājs var izvēlēties tikai dažas patiesas vai viltus ziņas.

Kolēģu komentāri:

“Bija vajadzīgs papildus laiks, lai noskaidrotu, kas tad ir žurnālists, kas viņam jādara un jāzina.”

“Tēma ir laba, aktuāla un bērniem saistoša.”

**Atbildes:**

1. Patiesa (Skaidrojums: <http://www.tvnet.lv/zinas/arvalstis/792639-francijas-miesnieki-ludz-aizsardzibu-no-kareivigi-noskanotiem-veganiem> )
2. Nepatiesa
3. Nepatiesa
4. Patiesa (Skaidrojums: <http://www.tvnet.lv/zinas/latvija/792606-rd-opozicija-pieprasa-sasaukt-arkartas-sedi-par-udenraza-trolejbusu-ieviesanu> )
5. Nepatiesa
6. Patiesa (Skaidrojums: <http://www.tvnet.lv/apollo/tava_balss/792555-lielveikals-ievies-uz-vietas-apedamus-auglus-berniem> )
7. Patiesa (Skaidrojums: <http://www.tvnet.lv/apollo/tava_balss/791406-uz-burinu-cela-jelgava-manits-savvalai-nepiemerots-brunurupucis> )
8. Nepatiesa
9. Patiesa (Skaidrojums: <http://www.tvnet.lv/apollo/tava_balss/790625-aculiecinieks-riga-savairojusies-jehovas-liecinieki> )
10. Nepatiesa

Skolotājs izstāsta bērniem par *Re:Check* (<https://rebaltica.lv/recheck/>) un šīs organizācijas nozīmi faktu pārbaudē un viltus ziņu izplatības novēršanā (Re:Check ir Baltijas pētnieciskās žurnālistikas centra Re:Baltica paspārnē strādājoša faktu pārbaudes un sociālo tīklu pētniecības virtuāla laboratorija).

**[6. slaids]** Skolotājs uzdod jautājumus klases diskusijai **(ieteicamais laiks 5 min.)**

* Kādas, tavuprāt, varētu būt viltus ziņu sekas?
* Kāpēc viltus ziņas tiek rakstītas?

2. aktivitāte. Kā izvairīties no viltus ziņām (ieteicamais laiks 10 min.)

*2. aktivitātei ir nepieciešams darba lapas (1. materiāls) 2. uzdevums.*

**[7. slaids]** Skolotājs lūdz bērnus grupās pie žurnālista un lasītāja siluetiem vienā krāsā pierakstīt prasmes un citā krāsā – tikumus, kas tiem nepieciešami. Skolotājs uzdod jautājumu: “Kādas prasmes vai tikumi ir jāattīsta, lai izvairītos no viltus ziņām?”

Kolēģu komentāri:

“Kopumā bērni strādāja ar lielu interesi un viņiem patika.”

“Bērniem būtu bijis interesantāk un vieglāk uztvert, ja būtu klātienē.”

Kopīgā noslēguma apspriede. Vai tas tiešām nav patiess? (ieteicamais laiks 10 min.)

**[8. slaids]** Pēc aktivitātes var noskatīties video “Baltimeli – viltus ziņas” (<https://www.youtube.com/watch?v=LOriHFVxKuI&ab_channel=Goethe-InstitutRiga>) (**video garums – 3:23).**

Skolotājs uzdot jautājumu klasei: “Kāpēc daži cilvēki izmanto vārdu “viltus ziņas”, lai aprakstītu patiesus stāstus?”

Kolēģu komentāri:

“Man tās bija divas nodarbības (80 minūtes), jo sapratu, ka bērniem ir mazs priekšstats par žurnālista profesiju, kur nu vēl par tikumiem.”

**Papildu materiāli**

**[9. slaids]** Skolotājs var piedāvāt izlasīt rakstu par dažādiem viltus ziņu vai nepatiesas informācijas veidiem: <https://www.dzirkstele.lv/vietejas-zinas/viltus-zinu-veidi-ko-par-tiem-zinam-164708>

Var piedāvāt apskatīt plakātu vai izdrukāt un izvietot klasē: <https://drossinternets.lv/uploads/materials/files/parbaudi-pirms-dalies-ar-zinam.1.pdf>